El Teatre Serrano serà l'escenari de 'Set de cim', el segon cicle de cinema de muntanya de Gandia
19 setembre 2024

## El Teatre Serrano serà l'escenari de 'Set de cim', el segon cicle de cinema de muntanya de Gandia19 setembre 2024Última actualització: 19 setembre 2024

![](../gestion/img/b4f23779103d34df4094ae05b20dc799d8a85c80f443fb091d9bf2c68b858f84.JPG)  
  

El **regidor d'Esports, Jesús Naveiro**; la **coordinadora del Club Alpí Gandia i ponent, Ana Blanco**, i el **president de la mateixa agrupació, Miguel Cebrián**, han presentat hui la **segona edició de 'Set de cim', la setmana de cinema de muntanya de Gandia 2024**.

  
  
Es tracta d'un **cicle de pel·lícules que es projectaran els dies 23, 24 i 25 de setembre a partir de les 20 hores a la sala B del Teatre Serrano**. Cada un dels títols audiovisuals anirà acompanyat d'una ponència, a la qual els assistents podran aprendre sobre el món de l'alpinisme de la mà d'alguns esportistes de muntanya reconeguts.

  
  
El primer dia serà el torn de Blanco, que presentarà i parlarà sobre el documental 'Reto Pelayo Vida', al qual es conta el viatge de cinc dones, inclosa ella mateixa, la gandiana Anna Blanco, que a 2023, formaren part de la primera expedició a la placa de gel de la Patagònia sud amb un equip compost, exclusivament, per alpinistes supervivents de càncer.

  
  
El dimarts, el cicle rebrà a l'esportista Carlos Soria, que, als vuitanta-cinc anys, encara té en ment escalar muntanyes de més de huit mil metres d'altura. _"A través de les seues projeccions ens contarà com ha sigut la seua vida, pràcticament dedicada a la muntanya, i com va estar present a la primera expedició espanyola que es va fer a un huitmil, fa moltíssims anys"_, ha explicat la coordinadora.

  
  
Finalment, el Teatre Serrano acollirà a l'alpinista i _aizkolari_ basc Álex Txikon. A través del seu documental, 'La montaña desnuda', els espectadors podran veure com es va convertir en la primera persona a aconseguir fer l'ascensió hivernal de Nanga Parbat, coneguda per ser la novena muntanya més alta del món i estar situada a la serralada de l'Himàlaia.

  
  
_"Cada una de les ponències i els documentals té una història personal darrere i convidem a tot el món a gaudir del cicle, que és d'entrada lliure i gratuïta"_, ha explicat Blanco, qui també ha destacat que la intenció ha sigut _"barrejar un poc les vivències de gent de tant de pes com Soria i Txikon i persones com les cinc dones que protagonitzem la primera cinta"_.

  
  
Per la seua part, Cebrián ha anunciat que, com a novetat, enguany el Club ha afegit una exposició de fotografies que es podran vorer al _hall_ del Teatre Serrano. _"A poc a poc anirem afegint cada vegada més fotografies de muntanya que, d'alguna forma, reflecteixen el vessant esportiu i cultural que volem donar-li a 'Set de cim'"_, ha expressat.

  
  
Per acabar, el regidor ha destacat que _"el més important és el fet de poder compartir les experiències, l'esforç i tots eixos valors, com ara el respecte per la natura, que demostren els esportistes de muntanya a aquest tipus d'esdeveniments"_.

  
  
_"Serà una gran oportunitat, no només per a gaudir dels documentals, que són impressionants, sinó també per tindre la possibilitat de dialogar amb els protagonistes. Espere que 'Set de Cim' es consolide a Gandia com a un referent cultural. El Departament d'Esports continuarà donant tot el seu suport a aquesta iniciativa"_, ha conclòs.

[Twittear](https://twitter.com/share)